У паняцця ёсць і іншыя значэнні, гл. Свята-Троіцкая царква.
**Свята-Троіцкая царква** — драўляны праваслаўны храм у вёсцы Аздамічах Столінскага раёна Брэсцкай вобласці, помнік архітэктуры рэтраспектыўна-рускага стылю з рысамі мадэрну.

Гісторыя
--------

Да 1796 году Аздаміцкі прыход складаўся толькі з аднаго сяла Аздамічы, прыкладна у тым жа годзе да яго была далучана вёска Цераблічы, у 1817 годзе — вёска Кароцічы, а ў 1867 годзе прыпісаны Альгомель і Талмачава.

Калі менавіта быў створаны Аздаміцкі прыход і калі была пабудавана першая царква не вядома. З «Кліровых ведомостей» за 1809 год відаць, што царква Святой Жываначальнай Тройцы і прыход пры ёй існавалі ўжо ў XVI стагоддзі і царква мела ў тыя часы дакументы на царкоўную зямлю. Папярэдняя царква, згаданая ў 1864 годзе і пабудаваная на дубовых сваях, існавала да 1873 года. 17 красавіка 1874 года пачалі разбіраць старую царкву, а 30 красавіка закладаць новую, якакая была пабудавана і асвечана да 28 снежня 1877 года. Цяперашні храм быў пабудаваны ў 1893 годзе.

Архітэктура
-----------

Інтэр’ер
Размешчана на паўднёвай ускраіне вёскі, каля ракі Маствы. Вырашана па каноне чатырохчасткавай падоўжна-восевай кампазіцыі: прытвор-званіца васьмярык на чацверыку, трапезная, кубападобны зруб малітоўнай залы, пяцігранная апсіда з бакавымі рызніцамі. У сілуэце храма дамінуюць шпіль над шатровым пакрыццём званіцы і цыбулепадобная галоўка на васьмігранным трох’ярусным барабане над шатровым дахам цэнтральнага аб’ёму. Гарызантальна ашаляваныя фасады (цокальная частка вертыкальна ашалявана) прарэзаны адзінарнымі і строенымі прамавугольнымі аконнымі праёмамі ў простых ліштвах. Архітэктурны декор абмежаваны вуглавымі лапаткамі са стылізаванамі капітэлямі, крыжовымі люкарнамі.

На царкоўны пагост вядзе цагляная трохпралётная арачная брама ў агароджы. Маецца прыпісная капліца.

У інтэр’еры трапезная шырокім арачным прасветам адкрываецца у малітоўную залу, перакрытую шатровым скляпеннем даху. Апсіда вылучана трох’ярусным іканастасам у «рускім» стылі. У царкве абраз 19 ст. «Святы Мікалай».

Святары
-------

У розныя часы у Аздамічах працавалі наступныя святары:

| Імя святара | Годы жыцця | Годы службы у Аздамічах |
| --- | --- | --- |
| Мікалай Сямёнавіч **Сулкоўскі** | 1740 — 30.5.1812 | 1786 — 30.5.1812 |
| Стэфан **Сулкоўскі** |  | 1813 — 1824 |
| Гаўрыл **Дабравольскі** | 1801 — 1829 | 1.1.1824 — 27.1.1829 |
| Сямён Фёдаравіч **Сулкоўскі** |  | 1831 — 1837 |
| Стэфан **Сулкоўскі** |  | 1837 — студзень 1845 |
| Стэфан **Лукашэвіч** |  | люты 1845 — красавік 1845 |
| Іанн **Паплаўскі** |  | красавік 1845 — май 1852 |
| Данііл **Шэлюцін** |  | кастрычнік 1852 — снежань 1853 |
| Аляксандр **Лукашэвіч** |  | студзень 1854 — снежань 1862 |
| Павел **Прорвіч** |  | студзень 1863 — 4.11.1865 |
| Фёдар Васільевіч **Чысцякоў** | 1824 — 1891 | 4.11.1865 — 15.10.1891 |
| Якінф Пятровіч **Былінскі** | 31.07.1870 — 1943 | 09.03.1892 — 13.07.1895 |
| Пётр Мікалаевіч **Гаховіч** | 1864 - | верасень 1895 — кастрычнік 1904 |
| Іларыон **Бразоўскі** |  | кастрычнік 1904 — май 1907 |
| Мікалай **Мігай** |  | 1.6.1907 - |
| Ніканор Катульскі | 4.11.1884 - | 16.6.1929 — 1935 |
| Мікалай **Яноўскі** | 13.02.1908 — 4.6.1995 | 1940 — ліпень 1943. |
| не вядома |  |  |
| Якаў Якімавіч **Танканог** | 1888 | 1952 — 1954 |
| Аляксандр **Варніцкі** | 1916 — 3.06.2003 | 1954 — 2001 |
| Аляксандр **Вабішчэвіч** | 1974 - | 2001 - |

Літаратура
----------

* Праваслаўныя храмы Беларусі / А. М. Кулагін, З. Э. Герасімовіч, У. П. Свентахоўскі. — Мн. БелЭн, 2007.

Спасылкі
--------

* Лагатып Вікісховішча На Вікісховішчы ёсць медыяфайлы па тэме Свята-Троіцкая царква (Аздамічы)
* Свята-Троіцкая царква (Аздамічы) на сайце Праваслаўная архітэктура Беларусі (бел.)
* Свята-Троіцкая царква (Аздамічы) на сайце Radzima.org
* Свята-Троіцкая царква (Аздамічы) на сайце Глобус Беларусі (руск.)
*